06/06/2017 | Administración LocalMunicipal
Ames
Aprobación definitiva da modificación do Regulamento do cemiterio municipal de Ames

En sesión plenaria de 30 de marzo de 2017 se prestou aprobación inicial á modificación do Regulamento do cemiterio municipal de Ames. Sometido o acordo a exposición pública por prazo de 30 días hábiles non se presentaron alegacións, polo que o acordo de modificación quedou elevado a definitivo de forma automática. Aos efectos da entrada en vigor publícase o texto integro do Regulamento modificado. O presente regulamento ten por obxecto regular as condicións e exercicio das competencias recollidas nos artigos 25.2 k) e 26.1. a) da Lei 7/1985, de 2 de abril, reguladora das bases do réxime local (LRBRL), en relación co cemiterio municipal, de acordo co previsto no Regulamento de policía sanitaria mortuoria de Galicia (Decreto 134/1998, do 23 de abril), e demais normativa aplicable. Neste Regulamento recóllense as condicións de uso e de concesión de nichos, tumbas, panteóns e columbarios do cemiterio municipal, situado no lugar dos Batáns, propiedade do Concello de Ames. Ademais do contido no presente Regulamento, serán de aplicación ao réxime de uso do cemiterio municipal as disposicións do Regulamento de policía sanitaria mortuoria de Galicia, así como todas aquelas normas, tanto estatais como autonómicas, que rexan a materia de cemiterios e servizos funerarios. Os aspectos económicos sobre o uso do cemiterio regularanse polas ordenanzas vixentes en cada momento. Son instalacións do cemiterio municipal de Ames, situado nos Batáns as seguintes: a) 3 edificios; un deles para sala de reunión, oración ou velatorio; outro para servizos funerarios (sala de tanatopraxia) e aseos públicos e un terceiro para osario e almacéns. b) Un aparcadoiro en superficie, que comprende 111 prazas, 3 de estacionamento de autobuses e 3 reservadas para persoas con discapacidade. c) Un total de 1.946 unidades de enterramento, das que 1.888 están en panteóns en superficie e 58 son tumbas soterradas. Os panteóns poderán ser de dous tipos distintos; tipo A conformado por 3 nichos e un columbario, e tipo B formado por 4 nichos. d) 481 columbarios. A concesión dos nichos, tumbas, panteóns e columbarios terá lugar unha vez que estean rematadas as actuacións de acondicionamento do cemiterio municipal recollidas no proxecto técnico aprobado en sesión plenaria de 25 de febreiro de 2016. A disposición en cada unha das rúas é a seguinte: A rúa 1 é constituída por 64 panteóns tipo A e 97 columbarios. A rúa 2 é constituída por 72 panteóns tipo B. A rúa 3, é constituída por 64 panteóns tipo B e 24 panteóns tipo A. A rúa 3 ramal, constituída por 48 panteóns tipo A. A rúa 4, constituída por 96 panteóns tipo A. A rúa 5, constituída por 72 panteóns tipo A. A rúa 6, constituída por 48 panteóns tipo A e 58 tumbas soterradas. A rúa 7, constituída por 96 panteóns tipo A. e) A zona verde e camiños. Para efectos identificativos, denominarase: Nicho: Unidade de enterramento construída en edificación. Panteón: Conxunto de unidades de enterramento. Son de dous tipos: Tipo A (3 nichos e un columbario). Tipo B (4 nichos). Columbario: Unidade para depósito de urnas de cinzas resultantes da cremación ou para depósito de ósos. Tumbas: Unidade de enterramento soterrada. As rúas están numeradas dende a entrada até abaixo. Os módulos e as columnas está numerados de esquerda a dereita. As letras está numeradas de arriba abaixo. Os nichos, panteóns e columbarios serán identificados con unha serie de números e letras, describindo así a súa ubicación. Así: O primeiro número describe o número da rúa. O segundo número fai referencia ao módulo. O terceiro número sinala a columna, seguindo a numeración. A letra A, B, C ou D sinala a fila correspondente. Exemplo: 2.3.5. B: Nicho na rúa 2, módulo 3, quinta columna e fila B (segunda). Exemplo Panteón: Panteón 1.3.7. Conformado por 3 nichos e un columbario situado na rúa 1, no módulo 3 e na sétima columna. Exemplo columbario: 1.1.6. A. Situado na rúa 1, módulo 1, na sexta columna e na fila A (primeira). Os/as concesionarios/as quedan obrigados a aceptar o numero que lles corresponda. En cada unidade de enterramento inhumarase un só cadáver, a non ser que os cadáveres que se vaian inhumar sexan nai e fillo/a falecidos/as no parto. Os titulares da concesión dun nicho ou panteón poderán destinar un nicho a cinceiro que acolla os restos de varios membros da súa familia en recipientes individualizados e selados. O Concello velará polo mantemento da orde e o respecto adecuado á función do cemiterio, mediante o cumprimento das seguintes normas: a) Fíxase como horario de apertura ao público, en inverno de 10:00 a 18:00 horas, e no verán, de 09:00 a 20:00 horas, horario que poderá ser modificado por resolución da Alcaldía, a fin de conseguir unha mellor prestación dos servizos en concordancia coas esixencias técnicas, índice de mortalidade ou calquera outra circunstancia que racionalmente aconselle a súa modificación. Os horarios de apertura e peche colocaranse nun lugar visible. O horario de inverno comeza o 1 de outubro e o de verán o 1 de maio. b) Os/as visitantes deberán comportarse de forma respectuosa; no caso contrario, poderán adoptarse as medidas oportunas para desaloxar do recinto a aquelas persoas que incumprisen este precepto, sen prexuízo das sancións que puidesen impoñérselles. c) Prohíbese a venda ambulante e a realización de calquera tipo de propaganda no interior do recinto do cemiterio. d) Con fin de preservar o dereito á intimidade e á propia imaxe dos usuarios/as, non se poderán obter fotografías, debuxos, nin filmacións das dependencias e instalacións do cemiterio. As vistas xerais ou parciais do cemiterio esixirán a autorización previa do Concello, a través dunha resolución da Alcaldía. e) O Concello realizará, dentro das súas posibilidades, unha vixilancia xeral do recinto do cemiterio, se ben non se responsabiliza dos roubos ou das deterioracións que poidan ter lugar nas unidades de enterramento. f) Só se realizarán inhumacións ata media hora antes da correspondente ao peche das instalacións. g) A entrada de materiais para a execución de obras realizarase unicamente durante o horario que fixa con esta finalidade o Concello de Ames. As obras que sexan realizadas por particulares deberán executarse durante o horario de apertura ao público e deberán contar coas correspondentes licenzas ou autorizacións. h) Os labores de limpeza, mantemento ou ornato das unidades de enterramento deberán realizarse exclusivamente no horario que para tal efecto estableza o Concello. Concluídas as citadas actividades, o espazo intervido e a súa contorna deberán quedar nas debidas condicións de limpeza e ornato, e, no menor espazo de tempo posible, deberán retirarse os entullos, desperdicios e material de traballo empregado. i) Prohíbese realizar dentro do cemiterio, operacións de serra de pezas ou mármores, así como de despezamento, fabricación de formigón ou outros similares. Cando por circunstancias especiais se precise facelo, deberá solicitarse autorización. Esta autorización resolverase mediante resolución da Alcaldía e nela designarase, para estes efectos, un lugar e un horario concreto. k) Fora do horario de apertura queda expresamente prohibido levar a cabo inhumacións e realizar calquera tipo de traballos dentro do recinto do cemiterio, salvo casos excepcionais, debidamente xustificados e autorizados por resolución da Alcaldía. l) Non se permitirá a entrada no cemiterio de vehículos, salvo os expresamente autorizados, nin de bicicletas e motocicletas, nin tampouco de cans e outros animais, coa excepción dos que teñan carácter de cans guía en compañía de invidentes. Os vehículos, bicicletas, motocicletas e cans, quedarán no aparcadoiro. m) As lápidas, cruces, alzados, etc que se coloquen en nichos, panteóns e columbarios, pertencen aos seus concesionarios. O seu arranxo e conservación será por conta dos concesionarios e estes estarán obrigados a mantelos no estado de decoro que require o lugar. n) As obras de inscricións funerarias deberán estar en consonancia co respecto debido á función do recinto e deberán ser en todos os casos, obxecto da aprobación ou homologación polo Concello de Ames, mediante resolución da Alcaldía. ñ) Queda prohibido, salvo autorización especial do Concello, o acceso aos osarios xerais, así como a cantas dependencias ou instalacións estean reservadas ao persoal autorizado. o) A conservación e o mantemento das unidades de enterramento concedidas correrán a cargo das persoas concesionarias. Non existirá discriminación ningunha á hora dos enterramentos por razóns de relixión. Non se reservará ningunha zona de carácter especial para enterramentos que poida supoñer discriminación. Os servizos relixiosos no cemiterio serán prestados en virtude do principio constitucional de liberdade de culto, de acordo cos ritos das confesións existentes, sen máis limitacións que o respecto debido ás demais crenzas relixiosas e de mantemento da orde pública. Todos/as os/as usuarios/as do cemiterio municipal teñen o deber de utilizar as instalacións conforme ao establecido no presente Regulamento. As empresas e profesionais que exerzan actividades construtivas, funerarias ou de calquera outro tipo, a instancia dos titulares de dereitos funerarios, nas instalacións do cemiterio, ademais, deberán de contar, por un lado, coas preceptivas autorizacións administrativas para o exercicio da súa actividade e, por outro lado, coas licenzas de obra ou actividade, de inhumación ou exhumación, ou calquera outra regulada neste regulamento ou na lexislación sectorial, respecto de cada unha das actuacións que realicen nas distintas unidades de enterramento. O prazo xeral para resolver os pedimentos dos/as interesados/as, establecido neste Regulamento, será de tres meses, agás que de xeito expreso se estableza un prazo diferente. Así mesmo, como regra xeral, a falta de notificación da resolución adoptada dentro do prazo establecido terá carácter desestimatorio para os/as interesados/as. A ocupación de cada nicho, tumba, panteón ou columbario conceptúase como unha utilización privativa dun ben demanial, que precisa do oportuno título habilitante e do pagamento das taxas previstas na correspondente ordenanza fiscal. O dereito funerario xorde tralo pago da taxa pola concesión administrativa, outorgada polo Concello. Esta concesión, dadas as súas características, terá a consideración dunha concesión administrativa demanial, de acordo co previsto no artigo 93 da Lei 33/2003, de patrimonio das administración públicas, así como no artigo 78 do Regulamento 1372/1986, de bens das entidades locais. En todo caso, os nichos, tumbas, panteóns e columbarios seguirán sendo de titularidade e propiedade do Concello de Ames, polo tanto, non poderán ser obxecto de compravenda, permuta, nin transacción de ningunha clase; poderán unicamente ser obxecto de transmisión de conformidade co disposto neste Regulamento. Quedan excluídos do réxime xeral de concesión, os enterramentos gratuítos que se realicen en cumprimento da lexislación vixente. a) Concesión por períodos de 25 anos renovables por períodos de 25 anos ata un máximo de 75, que poderá ter por obxecto como máximo 2 nichos, 1 panteón tipo A ou tipo B, 1 tumba e 2 columbarios. b) Concesión por período de 75 anos non renovable que poderá ter por obxecto como máximo 2 nichos, 1 panteón tipo A ou tipo B, 1 tumba e 2 columbarios. c) Concesión temporal non renovable, que se outorgará para o inmediato depósito dun cadáver ou restos cadavéricos polo período mínimo que estableza a normativa de policía sanitaria mortuoria. Para poder optar a concesión temporal non renovable terase que estar nalgunha das seguintes situacións: a) Empadroados/as no Concello de Ames. b) Nacidos/as no Concello de Ames. c) Familiares de primeiro grao dos/as empadroados/as no Concello de Ames. As concesións administrativas demaniais de nichos, tumbas, panteóns e columbarios terán unha duración máxima incluídas as prórrogas de 75 anos. A renovación da concesión, deberá ser solicitada cun mes de antelación á data de finalización da concesión e levará consigo o pago das taxas actualizadas nese momento. A inhumación en unidades de enterramento reservadas polo Concello para casos de emerxencia social non dará lugar en ningún caso ao nacemento ou outorgamento de dereito funerario a favor dos familiares do/a falecido/a das ditas unidades de enterramento. O Concello levará un rexistro de todas as concesións e as súas vicisitudes, das unidades de enterramento e das operacións e incidencias que lles afecten, que incluirá, como mínimo, un rexistro de nichos, tumbas, panteóns e columbarios, un rexistro de inhumacións, de exhumacións e traslados, así como un rexistro de saída de comunicacións e, se é o caso, os demais esixidos pola normativa aplicable. A concesión poderá ser obxecto de inscrición no Rexistro da Propiedade de conformidade co disposto na lexislación aplicable. Prohíbese o gravame do dereito funerario con calquera clase de dereito real (en particular hipoteca) ou persoal, así como a súa división. O dereito funerario das unidades de enterramento nace co pago do acto administrativo da concesión e quedará garantido mediante a inscrición no libro de rexistro do cemiterio e a expedición do título nominativo. O dereito funerario rexistrarase a nome persoal e individual do propio peticionario ou daquela persoa que se indique na solicitude ou a nome dos dous cónxuxes ou membros da parella de feito. O rexistro a nome dos cónxuxes ou membros da parella de feito require a petición de ambos e previa xustificación da vixencia do matrimonio ou parella de feito mediante, neste último caso, a acreditación da inscrición no rexistro correspondente. Os titulares do dereito funerario terán os seguintes dereitos: a) A conservación de cadáveres, restos cadavéricos ou cinzas nos nichos, tumbas, panteóns ou columbarios durante o tempo de duración da concesión, de acordo co disposto na normativa municipal, na lexislación sobre policía sanitaria mortuoria e demais normativa aplicable. b) A ordenación das inhumacións, exhumacións, redución de restos e outras prestacións que deban efectuarse no nicho, tumba, panteón ou columbario adxudicado. c) A esixir a prestación dos servizos de inhumación, exhumación, traslado e demais postos á súa disposición polo Concello, coa dilixencia, profesionalidade e respecto esixidos. d) A esixir a adecuada conservación, limpeza xeral do recinto e coidado de zonas xerais axardinadas. e) A formular ante o Concello cantas reclamacións estime oportunas. Os concesionarios/as terán as seguintes obrigas: a) Ter a disposición das autoridades municipais ou competentes en materia de inspección sanitaria o título xustificativo do seu dereito, que lles será facilitado polo Concello no momento da concesión. b) Satisfacer a contía das taxas e prezos que se establecen nas correspondentes ordenanzas. c) Satisfacer calquera gasto ou atributo que sexa legal ou regulamentariamente esixible de conformidade coa normativa vixente en cada momento. d) Manter en bo estado a porción de dominio público utilizado. e) Coidar de que as unidades concedidas e os seus espazos lindeiros se atopen en todo momento en bo estado, limpos e libres de obstáculos e residuos, limitando a colocación de elementos ornamentais ao espazo físico asignado. f) Facilitar os datos e comprobacións que lles sexan solicitados pola Administración ou servizos sanitarios. g) Dispor das autorizacións necesarias para a inhumación, exhumación, redución de restos ou traslado de cadáveres e demais restos cadavéricos. h) Observar, en todo momento, un comportamento adecuado, acorde co recollido no artigo 4 do presente Regulamento. i) Depositar o lixo e os residuos nos recipientes previstos a tal fin. k) Cumprir cantas outras obrigas resulten deste regulamento, da normativa municipal que en cada momento se estableza e demais disposicións legais que sexan de aplicación, especialmente en materia de sanidade mortuoria. Poderán optar á adxudicación do dereito funerario sobre nichos, tumbas, panteóns e columbarios, exclusivamente ás persoas físicas que cumpran os seguintes requisitos: a) Plena capacidade de obrar. b) Non estar incursas en ningunha das circunstancias recollidas na lexislación contractual como prohibitivas para contratar co sector público. c) Cumprir as limitacións e requisitos establecidos neste Regulamento e demais normativa que, se é o caso, resulten aplicables. Consideraranse nulos e sen efecto ningún calquera acordo, disposición testamentaria, pacto ou contrato que sexa contrario ás disposicións do presente Regulamento. En ningún caso poderá rexistrarse o dereito funerario a nome de persoas xurídicas nin de compañías de seguros, de previsión ou calquera outra similar que, exclusivamente como complemento doutros riscos, garantan aos seus afiliados o dereito a sepultura para o día do seu falecemento. As devanditas compañías unicamente poderán obrigarse a proporcionar ao asegurado o capital necesario para obtela. Toda concesión de dereito funerario requirirá a tramitación previa de expediente administrativo, baseado nos principios de libre concorrencia, igualdade e publicidade. Para iso aprobaranse pregos ou bases que aseguren os ditos principios, cuxa competencia corresponde ao órgano municipal competente. Excepcionalmente, poderase outorgar directamente concesión nos termos previsto nos artigos 93 e 137 da Lei 33/2003 de 3 de novembro, de patrimonio das administracións públicas. O dereito funerario extinguirase: a) Por morte do/a titular do dereito funerario ou perda da capacidade de obrar, sen que se transmita o dereito, de conformidade con este Regulamento. b) Falta de autorización previa do Concello, nos supostos de transmisión ou modificación. c) Incorrer nalgunha das causas de prohibición previstas para contratar na lexislación de contratación do sector público. d) Expiración do prazo da concesión. Expirado o prazo da concesión, requirirase ao/á titular para que proceda ao traslado dos restos aos osarios ou columbarios especiais ou outros lugares que permita a lexislación sectorial. Nas concesións temporais non renovables seguirase o mesmo réxime que para as concesión xerais. Anunciarase a expiración do prazo da concesión con 12 meses de antelación. e) Rescate da concesión, tras a indemnización previa. f) Por renuncia expresa dos titulares do dereito, tras a aceptación previa do Concello. A renuncia non dará dereito en ningún caso á devolución total ou parcial do canon satisfeito ou calquera outro tributo ou gasto satisfeito en razón á titularidade do dito dereito ao que se renuncia e non implicará a extinción das obrigas tributarias xeradas con anterioridade, así como de calquera outra clase de obriga recollida neste Regulamento. g) Por sanción por incumprimento moi grave das obrigas do titular do dereito, de conformidade co disposto no título cuarto do presente Regulamento. h) Desaparición do ben ou esgotamento do aproveitamento, ao que se asimilará a declaración de ruína. i) Por abandono da unidade de enterramento. Para todas as concesións de unidades de enterramento, transcorrido un ano ou, se é o caso, o tempo que reste de concesión, desde o enterramento ou falecemento do titular do dereito funerario sen que os beneficiarios favorecidos ou herdeiros insten a transmisión do dereito, o Concello incoará e resolverá o expediente de extinción do dereito funerario. Cando iniciado este expediente se solicite a dita transmisión, cursaráselle ao/á peticionario/a, co correspondente aboamento dos dereitos económicos que no seu caso se establezan. Para iso o Concello publicará no taboleiro de anuncios do Concello, na páxina web, no Boletín Oficial da Provincia e nun dos diarios de maior difusión, a apertura dun prazo de seis meses para que quen se considere con dereito poida exercer o seu dereito de transmisión da titularidade. Se no dito prazo, contado a partir da última publicación, non se formulase solicitude por ningún dereito-habente, extinguirase a concesión, tras a resolución previa da Alcaldía neste sentido. k) Calquera outra causa prevista nas condicións xerais ou particulares polas que se rexa a concesión, e demais previstas pola normativa aplicable. A perda dun título dará dereito á expedición dun duplicado a favor do titular. Os erros de nomes, apelidos ou calquera outro dato nos títulos rectificaranse a instancia da persoa titular, logo da xustificación e comprobación correspondente. Cando, polo uso ou calquera outro motivo, un título sufrise deterioración, poderase cambiar por outro igual ao nome da mesma persoa titular. O dereito funerario atribúe ao seu titular os dereitos e obrigas que se recollen no articulado do presente Regulamento e, en concreto, o uso das unidades de enterramento asignadas para a inhumación, exhumación e conservación de cadáveres, restos cadavéricos ou cinzas durante o tempo fixado na concesión, e de acordo co contido do dereito concedido. O Concello recoñecerá a prol de particulares o dereito de usar un nicho, tumba, panteón ou columbario previamente construído polo Concello para a inhumación do titular, no seu día, a dos seus familiares e a das persoas que designe. O dereito funerario, tal e como recoñecen os artigos anteriores, limítase ao uso das correspondentes construcións e queda suxeito ás disposicións do presente Regulamento e ás súas modificacións. Cando por esgotamento da capacidade do cemiterio, o número de unidades de enterramento fose escaso, limitarase o outorgamento de concesións ata que non se amplíe o recinto. O dereito funerario será intransmisible por actos intervivos, xa sexa a título oneroso ou gratuíto. A transmisión do dereito funerario só poderá realizarse por actos «mortis causa», coas limitacións que se establecen no artigo seguinte. Para que poida producir efecto calquera transmisión de dereito funerario, haberá de ser previamente autorizada polo Concello, mediante resolución da Alcaldía. A transmisión «mortis causa» do dereito funerario rexerase polas normas establecidas na lexislación civil para as sucesións, considerándose beneficiario a quen corresponda por sucesión testada ou intestada. A persoa titular do dereito funerario poderá, en calquera momento, designar entre os seus herdeiros forzosos unha persoa beneficiaria da concesión para despois da súa morte, e tamén unha beneficiaria substituta para premoriencia daquel. Cando o dereito funerario fose adquirido a nome de ambos os cónxuxes ou membros da parella de feito, o/a supervivente entenderase beneficiario do/a premorto/a. O/a supervivente, a súa vez, poderá nomear novo/a beneficiario/a, senón o tivera feito conxuntamente con anterioridade. Á falta de beneficiario ou herdeiro testamentario e ante a existencia de dous ou mais herdeiros forzosos, o dereito de concesión diferirase ao que entre eles designe, mediante maioría da cota hereditaria, ou, no seu defecto, ao herdeiro de mais idade, e si este non acepta, ao que lle segue en idade e así sucesivamente. Aquelas cláusulas testamentarias contrarias ás disposicións deste Regulamento ou ao acordo de concesión, serán nulas de pleno dereito e reputaranse inexistentes. A transmisión non alterará o prazo máximo de duración da concesión. O cambio de titularidade farase sen prexuízo de terceiro con mellor dereito e só terá efectos administrativos internos, sen prexulgar ningunha cuestión de carácter civil. Toda transmisión de dereito funerario deberá ser feita a favor dunha ou varias persoas aptas para ser titular de dereitos funerarios, segundo este Regulamento, sen división en cotas e pura e incondicionalmente. Por conseguinte, consideraranse nulas e sen ningún efecto aquelas cláusulas testamentarias que dispoñan: a) A división do dereito funerario en cotas, unidades de enterramento (nichos ou columbarios) ou en prazos de uso. b) O sometemento da transmisión a condición ou termo. c) O gravame do dito dereito con calquera dereito real ou persoal. No caso de que a transmisión sexa feita a favor dun titular de dereito funerario noutra unidade de enterramento, non se producirá a dita transmisión a non ser que previamente se produza renuncia ao dereito previo. Os beneficiarios ou herdeiros, no seu caso, deberán solicitar a transmisión da titularidade da concesión ao Concello no prazo dun ano desde o falecemento do titular, acompañando o título da unidade de enterramento e os documentos xustificativos do seu dereito. a) Certificado do Rexistro Xeral de Actos de Última Vontade emitido polo Ministerio de Xustiza. b) No caso de sucesión testada, copia compulsada de testamento, debidamente protocolado no se é o caso, así como copia da aceptación ou partición da herdanza de ser o caso. c) No caso de sucesión intestada, certificado do Rexistro Civil ou copia compulsada do libro de familia que acredite o grao de parentesco co causante ou ben copia da acreditación notarial/xudicial de herdeiros. d) Copia compulsada do DNI das persoas beneficiarias. e) No caso de ser varios titulares, nomeamento de representante ante o Concello. f) Acreditación do pago das taxas establecidas polo Concello, se é o caso. g) Calquera outra solicitada polos servizos do Concello necesaria para aclarar a titularidade dos dereitos. A inhumación e exhumación de cadáveres, restos humanos e restos cadavéricos farase de conformidade co disposto na lexislación sectorial. O procedemento iniciarase a instancia de: a) Os titulares ou os familiares de dereitos funerarios, nas unidades de enterramento obxecto da concesión, tras a solicitude previa e a obtención dos permisos e licenzas regulados neste regulamento. b) De oficio naquelas unidades de enterramento reservadas para casos de emerxencia social, ou no caso de extinción dos dereitos funerarios existentes. c) Por orde da autoridade xudicial ou a administración sanitaria competente. Aquelas empresas e profesionais que exerzan as actividades funerarias previstas neste título están obrigadas a asegurarse de dispor de todos os permisos e licenzas previstos, neste Regulamento así coma na lexislación sectorial, incluíndo: a) O selado dos nichos, tumbas, panteóns e columbarios con materiais axeitados, e a colocación das lápidas. b) A retirada de todos os materiais de construción sobrantes utilizados nas operacións previstas neste título. A toda solicitude de inhumación haberá de acompañarse, polo menos, a seguinte documentación: a) Petición de inhumación, no seu caso asinada por un titular de dereito funerario da unidade de enterramento ou o seu herdeiro, ou a correspondente orde xudicial ou da Administración sanitaria competente. b) A licenza de enterramento expedida polo Rexistro Civil ou autoridade xudicial competente. c) No seu caso, o título do dereito funerario, ou a indicación da data da súa concesión e a localización da unidade de enterramento. d) A acreditación do aboamento das taxas que, se é o caso, se xeren a favor do Concello de Ames, pola correspondente ordenanza fiscal. e) O resto da documentación que sexa esixida de acordo coa normativa de policía sanitaria e mortuoria. f) Cando se trate de cinzas, ademais da documentación antes citada, acompañarase o correspondente certificado da incineración. Na orde sanitaria, os restos humanos só requirirán para a súa condución, traslado, inhumación ou cremación un certificado médico que acredite a causa e a procedencia de tales restos, ademais da licenza de inhumación antedita. As empresas de servizos funerarios que interveñan en xestións, solicitudes e autorizacións, entenderase que actúan en calidade de representante do titular do dereito funerario, vinculando a este e producindo todos os seus efectos calquera solicitude ou consentimento que por aquelas se formule. A licenza de inhumación outorgaraa a Alcaldía mediante resolución, e deberá conter como mínimo: a) Nome e apelidos da persoa que se vai inhumar. b) Idade, domicilio e data de defunción. c) Lugar de inhumación, coa consignación específica da unidade de enterramento onde debe ser inhumada. A licenza de inhumación deberá presentarse no cemiterio xunto ao cadáver ou restos cadavéricos. A ausencia desta suporá o depósito dos cadáveres ou dos restos cadavéricos nas instalacións do cemiterio ata que se obteña esta. Nas unidades de enterramento de titularidade municipal que non teñen sido obxecto de concesión, terán lugar as inhumacións previstas na lexislación sectorial, así como as que procedan, previo informe dos servizos sociais do Concello. Logo de transcorrer o período mínimo esixido pola lexislación sectorial sanitaria para proceder á exhumación, os restos poderán ser reinhumados no osario xeral. Para a exhumación dun cadáver ou de restos cadavéricos, deberá transcorrer o prazo mínimo sinalado na lexislación vixente en materia sanitaria, salvo nos casos en que se produza intervención xudicial. Deberase obter unha licenza ou autorización do Concello de Ames para a realización de toda exhumación de cadáveres ou restos cadavéricos que se realice, a cal conterá os mesmos datos esixidos para a licenza de inhumación. Xunto coa solicitude de licenza acompañarase, necesariamente: a) Acreditación do título do dereito funerario do solicitante, no seu caso. b) Autorización do titular do dereito funerario da unidade de enterramento na que se vai proceder á súa reinhumación, no caso de que se faga no mesmo cemiterio. c) Autorización de exhumación outorgada polo Servizo Territorial da Xunta de Galicia con competencias en materia de sanidade. O Concello de Ames poderá suspender temporalmente as exhumacións en época estival ou por calquera outra causa xustificada e deberá comunicarllo ao Servizo Territorial con competencias en materia de sanidade. A exhumación en unidades de enterramento de titularidade municipal, xa sexa aquelas nas que se extinguiran por calquera causa dereitos funerarios a favor de terceiros ou ben aquelas destinadas aos enterros previstos no artigo 27, requirirá un expediente previo no que se dea audiencia aos familiares coñecidos dos falecidos. No caso de que fosen descoñecidos procederase á publicación dun anuncio no boletín oficial que corresponda, de conformidade coa lexislación de procedemento administrativo común. Logo de ditar a resolución de exhumación, os familiares disporán dun mes desde a notificación para proceder ao traslado dos restos ao seu cargo, tras a acreditación previa de cumprimento da normativa sanitaria vixente e o pago das taxas correspondentes. Ao transcorrer este período poderá procederse ao traslado dos restos ao osario xeral ou fosa común. De conformidade co disposto no artigo 20 da Lei orgánica 5/1999 de protección de datos persoais, así como o Decreto 134/1998 de policía sanitaria mortuoria de Galicia e a Orde de 12 de maio de 1998 da Consellería de Sanidade e Servizos Sociais da Xunta de Galicia, créanse os seguintes Libros de Rexistro, co seu correspondente ficheiro de datos informatizado: a) Libro de Rexistro de Dereitos Funerarios sobre unidades de enterramento. b) Libro de Rexistro de cemiterio. Nos Libros Rexistro de Dereitos Funerarios sobre Unidades de Enterramento farase constar: a) Identificación completa da unidade de enterramento (rúa e número). b) Data de adxudicación do dereito funerario. c) Características da adxudicación. d) Nome, apelidos, domicilio e DNI da/s persoas/as titular/es, identificando o representante ante o Concello. e) Nome, apelidos, domicilio e DNI da/s persoa/s beneficiaria/s, se se designara. f) Transmisións posteriores, se se produciran. No Libro de Rexistro do cemiterio farase constar: a) Número de rexistro. b) Defunto ou persoa a quen pertencían os restos con especificación de nome, apelidos, sexo, idade, DNI, domicilio, municipio e provincia de residencia habitual. c) Data, hora, localidade e provincia da defunción. d) Causas da morte. e) Facultativo que asina o certificado de defunción, con especificación de nome, apelidos e número de colexiado. f) Familiar ou representante legal do falecido con especificación de nome, apelidos, domicilio completo, DNI, municipio, código postal e provincia. g) Clase de féretro. h) Data de concesión da licenza municipal. i) Data e hora en que se realiza o servizo. k) Tipo de servizo: inhumación, exhumación, reinhumación, cremación ou redución de restos. l) Funeraria que entrega ou recibe o cadáver ou restos. m) Lugar de inhumación, exhumación ou reinhumación, no propio cemiterio ou lugar de destino, identificando a unidade de enterramento. Serán infraccións leves, sempre que non se cualificaran como graves ou moi graves, as seguintes: a) A perturbación da tranquilidade do recinto. b) O incumprimento do horario establecido para o acceso ao cemiterio. c) A incorrección leve ou puntual co resto das usuarias e usuarios do cemiterio ou coas empregadas e empregados públicos. d) Botar residuos e lixo nos pasos comúns, dependencias ou unidades de enterramento. e) A incorrección no uso das diferentes instalacións do cemiterio municipal. f) A falta de dilixencia no trato dos bens das usuarias e usuarios do cemiterio ou da propia Administración. g) A perturbación no uso dos espazos públicos por outra ou outras persoas, incluíndo a entrada no recinto con vehículos non autorizados, bicicletas ou motocicletas, así como con cans ou outros animais, salvo os que teñan carácter de can guía en compañía de invidentes. h) Calquera outro incumprimento das obrigas dos usuarios recollidas neste regulamento que non estea tipificado como infracción grave ou moi grave. Serán infraccións graves as seguintes: a) A perturbación da tranquilidade e a vulneración dos dereitos das usuarias e usuarios mediante a realización de fotografías, debuxos, filmacións ou calquera outro tipo de actuacións similares no recinto. b) A ocupación dos espazos públicos do cemiterio para a realización de calquera tipo de actividade comercial e de propaganda no recinto. c) As ofensas graves de palabra, ou de obra, ás autoridades municipais, empregados do servizo, ao persoal de Inspección Sanitaria, aos axentes da autoridade e ao público en xeral. d) Os actos de deterioro das instalacións e elementos do cemiterio cando a súa contía non exceda os 3.000 euros. e) As infraccións que, sendo leves, sexan reiteración dunha anterior. f) A comisión de tres infraccións leves no prazo dun ano. Serán infraccións moi graves: a) O impedimento ou a grave e relevante obstrución ao normal funcionamento do servizo de cemiterio, e a realización de actuacións suxeitas a autorización ou licenza sen obter previamente esta. b) O impedimento de uso do espazo público no que se presta o servizo de cemiterio. c) Os actos de deterioro grave e relevante das instalacións e elementos do cemiterio cando a súa contía exceda dos 3.000 euros. d) Os actos de coacción ou suborno ao persoal do cemiterio. e) A usurpación ou ocupación de bens de dominio público sen título. As sancións correspondentes a cada clase de infracción graduaranse tendo en conta os criterios seguintes: a) A afectación á saúde e á seguridade das persoas. b) A posibilidade de reparación ou restablecemento da realidade. c) O beneficio derivado da actividade infractora. d) A natureza dos prexuízos causados. e) A reincidencia. f) O grao de malicia do/a causante da infracción. g) O grao de participación no feito por título diferente de autoría. As multas a impoñer teñen tres posibles graos, que se corresponden respectivamente co carácter leve, grave ou moi grave da infracción, cos límites seguintes: · Infraccións leves, ata 750 €. · Infraccións graves, dende 750,01 ata 1.500 €. · Infraccións moi graves, dende 1.500,01 ata 3.000 €. Será competente para impoñer as sancións, a Alcaldía ou a concellería delegada correspondente, tras o informe previo dos servizos municipais, e a tramitación de expediente no que se lle dea audiencia ao presunto infractor ou infractora, tramitado segundo o disposto na lei 39/2015 de 1 de outubro do procedemento administrativo común das administracións públicas. Con independencia das sancións que poidan impoñerse, o/a infractor/a estará obrigado á restitución e reposición dos bens ao seu estado anterior, coa indemnización dos danos irreparables e prexuízos causados, no prazo que se fixe na resolución correspondente. O importe destas indemnizacións fixarao executoriamente o órgano competente para impoñer as sancións. En cumprimento do disposto no artigo 70.2 da Lei 7/1985, de 2 de abril, reguladora das bases de réxime local, o presente regulamento entrará en vigor unha vez publicado o seu texto íntegro no Boletín Oficial da Provincia e transcorrido o prazo previsto no artigo 65.2 da citada lei. Ames, 31 de maio de 2017 O alcalde José M. Miñones Conde